তথ্যবিবরণী নম্বর : ২৭৪৮

**ঢাকা ওআইসি ইয়ুথ ক্যাপিটালের উদ্বোধন উপলক্ষে আয়োজিত সংবাদ সম্মেলন অনুষ্ঠিত**

ঢাকা, ১০ শ্রাবণ (২৫ জুলাই) :

আজ জাতীয় ক্রীড়া পরিষদের অডিটোরিয়ামে Dhaka OIC Youth Capital-2020 International Programme এর উদ্বোধনী অনুষ্ঠানের বিস্তারিত গণমাধ্যমের সামনে তুলে ধরতে এক সংবাদ সম্মেলনের আয়োজন করা হয়। সংবাদ সম্মেলনে পররাষ্ট্রমন্ত্রী ড. এ কে আব্দুল মোমেন, য্বু ও ক্রীড়া প্রতিমন্ত্রী মোঃ জাহিদ আহসান রাসেল ও যুব ও ক্রীড়া সচিব মোঃ আখতার হোসেন উপস্থিত ছিলেন। এছাড়া Islamic Cooperation Youth Forum (ICYF) এর প্রেসিডেন্ট তাহা আইয়ান ভার্চুয়াল প্লাটফর্মে উপস্থিত ছিলেন। উক্ত প্রেস কনফারেন্সে দেশি ও বিদেশি সাংবাদিকবৃন্দ অংশগ্রহণ করেন।

প্রধানমন্ত্রী শেখ হাসিনা আগামী ২৭ জুলাই ভার্চুয়াল প্লাটফর্মে Dhaka OIC Youth Capital-2020 International Programme এর আনুষ্ঠানিক উদ্বোধন ঘোষণা করবেন। উক্ত উদ্বোধনী অনুষ্ঠানে ভার্চুয়াল মাধ্যমে উপস্থিত থাকবেন ওআইসি এর মহাসচিব ইউসুফ বিন আহমেদ আল ওথাইমিন, কাতারের ক্রীড়া ও সংস্কৃতি বিষয়ক মন্ত্রী সালেহ বিন গানেম আল আলী, আজারবাইজানের যুব ও ক্রীড়া মন্ত্রী আজাদ রহিমভ, আইসিওয়াইএফ এর প্রেসিডেন্ট তাহা আইয়ান ও অন্যান্য বিশ্ব নেতৃবৃন্দ।

পররাষ্ট্রমন্ত্রী তার বক্তব্যে বলেন, গত ১২ এপ্রিল ২০২০ তারিখে Dhaka OIC Youth Capital-2020 এর উদ্বোধনী অনুষ্ঠান প্রধানমন্ত্রীর উপস্থিতিতে আয়োজনের প্রস্তুতি নেওয়া হয়েছিল। কিন্তু করোনা পরিস্থিতির কারণে নির্ধারিত কর্মসূচি স্থগিত হয়। তবে পরিবর্তিত পরিস্থিতিতে ভার্চুয়াল প্লাটফর্মে নতুন আঙ্গিকে Dhaka OIC Youth Capital-2020 এর সকল কর্মসূচি বাস্তবায়নের উদ্যোগ গ্রহণ করা হয়েছে। সকলের সম্মিলিত সহযোগিতায় মুজিববর্ষে অত্যন্ত জাঁকজমকভাবে সকল কর্মসূচি বাস্তবায়ন করতে হবে বলে তিনি আশাপ্রকাশ করেন।

সংবাদ সম্মেলনে যুব ও ক্রীড়া প্রতিমন্ত্রী বলেন, প্রধানমন্ত্রীর সার্বিক পৃষ্ঠপোষকতায় বাংলাদেশের রাজধানী ঢাকা এ বছর ওআইসি যুব রাজধানী হিসেবে স্বীকৃতি পেয়েছে। সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের জন্মশতবর্ষে আন্তর্জাতিক এ স্বীকৃতি জাতি হিসেবে আমাদের গর্বিত করে।

আগামী ২৭ জুলাই বছরব্যাপী বিস্তৃত Dhaka OIC Youth Capital-2020 এর নানা আয়োজনের আনুষ্ঠানিক উদ্বোধন করবেন প্রধানমন্ত্রী শেখ হাসিনা। বিশ্বের ৭৫টি দেশের প্রায় বারো শতাধিক তরুণ উক্ত আয়োজনে অংশগ্রহণ করতে অনলাইনে আবেদন করেন। তন্মধ্যে আগামী ২৭ ও ২৮ জুলাই ডিজিটাল প্লাটফর্মে অনুষ্ঠিত Resilient Youth Leadership Summit এ ২৫০ জন যুবক অংশগ্রহণ করবে।

প্রতিমন্ত্রী আরো বলেন, এ আয়োজনের মাধ্যমে বিশ্বে আমাদের যুবসমাজের অমিত সম্ভাবনা তুলে ধরা হবে। আমরা বর্তমানে ডেমোগ্রাফিক ডিভিডেন্ড এর সুবিধা ভোগ করছি। আমাদের মেধাবী ও দক্ষ যুব শক্তি রয়েছে। এছাড়াও রোহিঙ্গা জনগোষ্ঠীকে বাংলাদেশ সরকার যে মানবিক সহায়তা করছে সেটিও বিশ্ববাসীর কাছে উপস্থাপন করা হবে।

#

আরিফ/ফারহানা/সঞ্জীব/জয়নুল/২০২০/১৯৫০ঘণ্টা

তথ্যবিবরণী নম্বর : ২৭৪৭

**পৃথিবীতে সংঘাত ও নিষ্ঠুরতার অন্যতম কারণ ঘৃণা, বিদ্বেষ ও হিংসা**

**--পররাষ্ট্রমন্ত্রী**

ঢাকা, ১০ শ্রাবণ (২৫ জুলাই) :

পররাষ্ট্রমন্ত্রী ড. এ কে আব্দুল মোমেন বলেছেন, পৃথিবীতে সংঘাত, নির্যাতন ও নিষ্ঠুরতার অন্যতম কারণ ঘৃণা, বিদ্বেষ ও হিংসা। এ কারণে বিশ্বে প্রায় ৮০ মিলিয়ন লোক গৃহহারা হয়ে দেশে দেশে উদ্ভ্রান্তের জীবন-যাপন করছে। তিনি বলেন, প্রতিবেশী রাষ্ট্র মিয়ানমার থেকে বাস্তচ্যুত হয়ে প্রায় ১১ লাখ রোহিঙ্গা বাংলাদেশে আশ্রয় নিয়েছে। পৃথিবীতে টেকসই শান্তি প্রতিষ্ঠা করতে হলে একে অপরের প্রতি শ্রদ্ধাবোধের মন-মানসিকতা সৃষ্টি করতে হবে।

নজরুল একাডেমি, সৌদি আরবের প্রথম প্রতিষ্ঠাবার্ষিকী উদ্যাপন উপলক্ষে এক ভার্চুয়াল সভায় গতকাল প্রধান অতিথির বক্তব্য প্রদানকালে পররাষ্ট্রমন্ত্রী এসব কথা বলেন।

মন্ত্রী বলেন, জাতীয় কবি কাজী নজরুল ইসলামের সাহিত্যকর্ম বাঙালি জাতি হিসেবে আমাদের মাথা উঁচু করে দাঁড়ানোর প্রেরণা দেয়। তিনি সারা পৃথিবীর শোষিত ও নিপীড়িত মানুষের মধ্যে মুক্ত চেতনার বীজ বপন করেছেন, যা সারা পৃথিবীর স্বাধীনতাকামী মানুষের জন্য এক শ্রেষ্ঠ উদাহরণ। নজরুল একাডেমির মতো বিভিন্ন প্রতিষ্ঠান পাবলিক ডিপলোমেসিতে ভূমিকা রাখবে বলে পররাষ্ট্রমন্ত্রী উল্লেখ করেন।

অনুষ্ঠানে সৌদি আরবে বাংলদেশের রাষ্ট্রদূত গোলাম মসীহ, বাহরাইনের রাষ্ট্রদূত মোঃ নজরুল ইসলাম, উজবেকিস্তানের রাষ্ট্রদূত মাসুদ মান্নান, প্রধানমন্ত্রীর কার্যালয়ের মহাপরিচালক সারোয়ার আলম, নজরুল সংগীত শিল্পী ফেরদৌস আরা, শিল্পী ফাহমিদা রহমান এবং নজরুল একাডেমি সৌদি আরবের সভাপতি ড. মোঃ নুরুন্নবী অংশগ্রহণ করেন।

#

তৌহিদুল/ফারহানা/সঞ্জীব/জয়নুল/২০২০/১৯১০ঘণ্টা

তথ্যবিবরণী                                                                                নম্বর : ২৭৪৬

**৭ই জুন ঐতিহাসিক ৬ দফা দিবস উপলক্ষে আয়োজিত অনলাইন কুইজ প্রতিযোগিতার ফলাফল প্রকাশ**

ঢাকা, ১০ শ্রাবণ (২৫ জুলাই) :

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির পক্ষ থেকে ৭ই জুন ২০২০ ঐতিহাসিক ৬ দফা দিবস উপলক্ষে আয়োজিত অনলাইন কুইজ প্রতিযোগিতার ফলাফল প্রকাশ করা হয়েছে।

উল্লেখ্য, জাতির পিতা বঙ্গবন্ধু শেখ মুজিবুর রহমানের ঐতিহাসিক ৬ দফা আন্দোলন ও এরই ধারাবাহিকতায় বাংলাদেশের স্বাধীনতা অর্জন বিষয়ে সকলকে, বিশেষ করে তরুণ প্রজন্মকে নিবিড়ভাবে সম্পৃক্ত করার লক্ষ্যে ‘বঙ্গবন্ধু শেখ মুজিবুর রহমান ও বাঙালির মুক্তির সনদ ৬ দফা’ শিরোনামে সম্পূর্ণ দেশীয় প্রযুক্তি ব্যবহারের মাধ্যমে অভূতপূর্ব এই অনলাইন কুইজ প্রতিযোগিতার আয়োজন করা হয়।

দেশের ভিতরে বসবাসকারী সকল নাগরিকের জন্য উন্মুক্ত এই প্রতিযোগিতায় অভাবনীয় সাড়া পাওয়া গিয়েছে। উক্ত কুইজ প্রতিযোগিতায় নিবন্ধিত ১ লাখ ৯ হাজার ৯২৯ জন প্রার্থীর মধ্য থেকে ৪৬ হাজার ৬৭৫ জন প্রতিযোগী সফলভাবে প্রতিযোগিতায় অংশগ্রহণ করেন। বাংলাদেশের প্রত্যন্ত অঞ্চল থেকে বিভিন্ন শ্রেণি, পেশা এবং বয়সের মানুষ এই প্রতিযোগিতায় অংশ নেয়, যা চূড়ান্ত বিজয়ীদের তালিকা থেকেও প্রতীয়মান। বিজয়ীরা সারা দেশব্যাপী বিস্তৃত। উল্লেখ্য, প্রথম ১০০ জনের তালিকায় ৩৭ জন নারী, যা সমাজের বিভিন্ন স্তরে নারীদের অগ্রসরমানতার ক্ষেত্রে সরকারের সফলতার স্মারক বহন করে। উল্লেখ্য, ছয় মিনিটের মধ্যে সবচেয়ে বেশি প্রশ্নের সঠিক উত্তর দিতে পারার ওপর ভিত্তি করে কম্পিউটার ফলাফল মূল্যায়ন করে। পূর্ব ঘোষণা অনুযায়ী ‘শতবর্ষে শত পুরস্কার’ এই থিমের ভিত্তিতে প্রথম ১০০ জনকে বিজয়ী নির্ধারণ করা হয়।

প্রতিযোগিতায় ছয় মিনিটের মধ্যে সবচেয়ে বেশি প্রশ্নের সঠিক উত্তর দিতে পেরে তিন লাখ টাকার ১ম পুরস্কার বিজয়ী হয়েছেন ঢাকা বিশ্ববিদ্যালয়ের শিক্ষার্থী মোঃ ইমতিয়াজ পাশা। এরপর দুই লাখ টাকার ২য় পুরস্কার জয়ী হয়েছেন পুন্ড্র বিজ্ঞান ও প্রযুক্তি বিশ্ববিদ্যালয়ের শিক্ষক তালহা জোবায়েদ, এক লাখ টাকার ৩য় পুরস্কার জয়ী মাগুরা টেকনিক্যাল স্কুল এন্ড কলেজের শিক্ষার্থী এস এম ফাহাদ আব্দুল্লাহ রাকিব, পঞ্চাশ হাজার টাকার ৪র্থ পুরস্কার জয়ী নওগাঁর প্রকৌশলী মোঃ রায়হান হোসেন এবং পঁচিশ হাজার টাকার ৫ম পুরস্কার জয়ী খুলনার রেলওয়ে বালিকা বিদ্যালয়ের শিক্ষক খুকু রাণী ঘোষ। এছাড়াও পরবর্তী ৯৫ জন প্রতিযোগী প্রত্যেকে দশ হাজার টাকার বিশেষ পুরস্কার জয় করেছেন।

মুজিববর্ষের ওয়েবসাইটে (quiz.mujib100.gov.bd) ফলাফল পাওয়া যাবে। কুইজ প্রতিযোগিতায় বিজয়ীদেরকে প্রধানমন্ত্রীর স্বাক্ষরযুক্ত সনদ প্রদান করা হবে। পবিত্র ঈদ-উল-আযহার পর সুবিধাজনক তারিখ ও সময়ে আনুষ্ঠানিকভাবে বিজয়ীদের মধ্যে সনদ ও পুরস্কার বিতরণ করা হবে। উল্লেখ্য, মুজিববর্ষে প্রধানমন্ত্রী শেখ হাসিনার সদয় নির্দেশনায় দেশব্যাপী অভূতপূর্ব যে অনলাইন কুইজ প্রতিযোগিতার সূচনা হলো, তা বঙ্গবন্ধুর আদর্শ ও মুক্তিযুদ্ধের চেতনায় উদ্বুদ্ধ জ্ঞানভিত্তিক সমাজ তৈরিতে সরাসরি অবদান রাখবে।

দেশে প্রথমবারের মতো এ ধরণের অনলাইন প্রতিযোগিতা আয়োজনে সহযোগিতার জন্য প্রধানমন্ত্রীর কার্যালয়, মন্ত্রিপরিষদ বিভাগ, তথ্য মন্ত্রণালয়, তথ্য ও যোগাযোগ প্রযুক্তি বিভাগ, ডাক ও টেলিযোগাযোগ বিভাগ, জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় কমিটি ও জাতীয় বাস্তবায়ন কমিটির সদস্যবৃন্দ, বিটিভি ও অ্যাসোসিয়েশন অভ্ টেলিভিশন চ্যানেল ওনার্স (অ্যাটকো)-সহ সকল প্রিন্ট, ইলেক্ট্রনিক ও অনলাইন গণমাধ্যম, সহযোগিতা প্রদানকারী প্রিয় ডটকম, বাংলা ট্র্যাক এবং বিশেষ করে অংশগ্রহণকারী সকল প্রতিযোগীকে জাতীয় বাস্তবায়ন কমিটির পক্ষ থেকে ধন্যবাদ ও কৃতজ্ঞতা জানানো হয়।

#

নাসরীন/ফারহানা/সঞ্জীব/শামীম/২০২০/১৮২৪ ঘণ্টা

তথ্যবিবরণী                                                                                 নম্বর : ২৭৪৫

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১০ শ্রাবণ (২৫ জুলাই) :

          ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪ জেলায় ইতোমধ্যে ২ লাখ ১১ হাজার ১৭ মেট্রিক টন চাল বরাদ্দ করা হয়েছে। এছাড়া শিশু খাদ্য-সহ অন্যান্য সামগ্রী ক্রয়ের জন্য ১২২ কোটি ৯৭ লাখ ৭২ হাজার ২৬৪ টাকা বরাদ্দ করা হয়েছে। দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় ১০ হাজার ৪৪৬ জনের নমুনা পরীক্ষা করা হয়েছে, এদের মধ্যে ২ হাজার ৫২০ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ২ লাখ ২১ হাজার ১৭৮ জন। গত ২৪ ঘণ্টায় ৩৮ জন-সহ এ পর্যন্ত ২ হাজার ৮৭৪ জন এ রোগে মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১ লাখ ২২ হাজার ৯০ জন।

          সারা দেশে জেলা ও উপজেলা পর্যায়ে প্রাতিষ্ঠানিক কোয়ারেন্টাইনের জন্য প্রস্তুত করা হয়েছে ৬২৯টি প্রতিষ্ঠান এবং এর মাধ্যমে তাৎক্ষণিকভাবে প্রাতিষ্ঠানিক কোয়ারেন্টাইনের সেবা প্রদান করা যাবে ৩১ হাজার ৯৯১ জনকে।

#

তাসমীন/ফারহানা/সঞ্জীব/শামীম/২০২০/১৭২৫ ঘণ্টা

তথ্যবিবরণী                                                                                 নম্বর : ২৭৪৪

**কোরবানীর চামড়া ব্যবস্থাপনায় বাণিজ্য মন্ত্রণালয়**

**মনিটরিং টিম নির্ধারিত মূল্য, সংগ্রহ, সংরক্ষণ নিশ্চিত করতে দেশব্যাপী কাজ করবে ঈদের দিন থেকে**

ঢাকা, ১০ শ্রাবণ (২৫ জুলাই) :

আজ বাণিজ্য সচিব ড. মোঃ জাফর উদ্দীনের সভাপতিত্বে ঢাকায় বাণিজ্য মন্ত্রণালয়ের সম্মেলন কক্ষে স্বাস্থ্যবিধি মেনে বাণিজ্য মন্ত্রণালয়ের অনুবিভাগ প্রধানগণ, বাণিজ্য মন্ত্রণালয়াধীন বিভিন্ন দপ্তর ও সংস্থার প্রধানগণ এবং রপ্তানি অনুবিভাগের কর্মকর্তাদের নিয়ে ওয়ার্কশপ অনুষ্ঠিত হয়।

আসন্ন পবিত্র ঈদুল আজহা উপলক্ষে কোরবানীর কাঁচা চামড়া নির্ধারিত মূল্যে ক্রয়-বিক্রয়, সংগ্রহ, সংরক্ষণ, মজুত এবং চামড়ায় প্রয়োজনীয় লবণ লাগানো তদারকির জন্য বাণিজ্য মন্ত্রণালয় একটি কমপ্রিহেন্সিভ মনিটরিং প্ল্যান গ্রহণ করেছে। পরিকল্পনা বাস্তবায়নের জন্য বাণিজ্য মন্ত্রণালয় কেন্দ্রীয় যৌথ সমন্বয় কমিটি, কেন্দ্রীয় সমন্বয় ও মনিটরিং কমিটি, কন্ট্রোল রূম, ঢাকা ও নাটোর জেলার জন্য বিশেষ মনিটরিং টিম, বিভাগীয় ও জেলার জন্য বাণিজ্য মন্ত্রণালয়াধীন দপ্তর ও সংস্থার সমন্বয়ে মনিটিরিং টিম এবং সকল জেলা পর্যায়ে ভোক্তা অধিকার সংরক্ষণ অধিদপ্তরের কর্মকর্তার সমন্বয়ে মনিটরিং টিম কাজ করবে।

ওয়ার্কশপে টিমগুলোর রূপরেখা ও কর্মপরিধি চূড়ান্ত করা হয়েছে। উল্লিখিত সমন্বয় ও মনিটরিং কমিটিসমূহ স্থানীয় প্রশাসনের সহযোগিতায় পবিত্র ঈদুল আজহার দিন হতে কার্যক্রম পরিচালনা করবে। গুরুত্বপূর্ণ জাতীয় সম্পদ কাঁচা চামড়ার গুণগতমান বজায় রাখা একান্ত প্রয়োজন। সভায় এ বিষয়ে জনসচেতনতা সৃষ্টির লক্ষ্যে দেশের সকল প্রচার মাধ্যমের সহযোগিতা কামনা করা হয়েছে।

সভায় চামড়ায় লাগানোর জন্য ব্যবহৃত লবণের সরবরাহ ও মূল্য পরিস্থিতি পর্যবেক্ষণ-সহ সাপ্লাই চেইন স্বভাবিক রাখাতে সার্বক্ষণিক তদারকি করবে বাণিজ্য মন্ত্রণালয়। বিষয়গুলো কঠোরভাবে মনিটরিংয়ের সিদ্ধান্ত গ্রহণ করা হয়েছে।

#

বকসী/ফারহানা/সঞ্জীব/শামীম/২০২০/১৭৩৮ ঘণ্টা

তথ্যবিবরণী নম্বর : ২৭৪৩

**মায়েদের কল্যাণে সরকারি সহায়তা অব্যাহত থাকবে**

**- পরিবেশমন্ত্রী**

ঢাকা, ১০ শ্রাবণ (২৫ জুলাই) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বর্তমান সরকার মাতৃমৃত্যু ও শিশুমৃত্যু হ্রাসে সফলতার পরিচয় দিয়ে বিশ্বব্যাপী প্রশংসিত হয়েছে। সরকারের বিভিন্ন ধরনের কার্যকর পদক্ষেপ গ্রহণের ফলে বিশ্বের অনেক দেশ অপেক্ষা বাংলাদেশে বর্তমানে মাতৃমৃত্যু ও শিশুমৃত্যুর হার কম। নারী ও শিশুদের কল্যাণে সরকারের এ ধরনের সহায়তামূলক কর্মসূচি অব্যাহত থাকবে।

মন্ত্রী আজ মৌলভীবাজার জেলার বড়লেখা উপজেলা মহিলা বিষয়ক অধিদপ্তরের আয়োজনে ২০১৯-২০ অর্থবছরে দরিদ্র মায়ের জন্য মাতৃত্বকালীন ভাতা প্রদান কর্মসূচির আওতায় ১ হাজার ৪৭০ জন এবং কর্মজীবী ল্যাকটেটিং মাদার সহায়তা তহবিল কর্মসূচির আওতায় ৪৭৫ জন উপকারভোগীর মধ্যে ৯ হাজার ৬০০ টাকা করে ভাতা বিতরণ কর্মসূচি ঢাকাস্থ সরকারি বাসভবন হতে অনলাইনে উদ্বোধনকালে প্রধান অতিথির বক্তব্যে এসব কথা বলেন।

পরিবেশমন্ত্রী বলেন, পুষ্টিকর খাবারের অভাবজনিত শারীরিক সমস্যা প্রতিরোধের জন্য প্রধানমন্ত্রীর দূরদর্শী চিন্তা থেকেই গর্ভবতী মায়েদের জন্য মাতৃত্বকালীন ভাতা চালু করা হয়েছে। মাতৃত্বকালীন ভাতা সঠিকভাবে ব্যবহারের আহ্বান জানিয়ে পরিবেশ মন্ত্রী বলেন, শারীরিক সমস্যা হলে ডাক্তারের পরামর্শমতো পর্যাপ্ত পুষ্টিকর খাবার এবং ঔষধ সেবন করতে হবে। মন্ত্রী বলেন, করোনাভাইরাসের সংক্রমণ থেকে জনগণকে মুক্ত রাখতে সরকারের বাস্তবসম্মত পদক্ষেপের কারণে বিশ্বের অধিকাংশ দেশ অপেক্ষা বাংলাদেশ করোনা প্রতিরোধে সফল। করোনাভাইরাস প্রতিরোধে মাস্ক পরিধান ও সামাজিক দূরত্ব বজায় রেখে চলাচলের জন্য মন্ত্রী এ সময় সকলের প্রতি আহ্বান জানান।

বড়লেখা উপজেলার সহকারী কমিশনার (ভূমি) নূসরাত লায়লা নীরার সভাপতিত্বে এ অনুষ্ঠানে বিশেষ অতিথি হিসেবে উপস্থিত ছিলেন বড়লেখা উপজেলা আওয়ামী লীগের সাধারণ সম্পাদক মোঃ আনোয়ার উদ্দিন এবং উপজেলা মহিলা বিষয়ক কর্মকর্তা শামসুন্নাহার।

উল্লেখ্য, অনুষ্ঠানে উপস্থিত ১৮২ জন উপকারভোগীকে ৯ হাজার ৬০০ টাকা করে ভাতা প্রদান করা হয়।

#

দীপংকর/ফারহানা/সঞ্জীব/জয়নুল/২০২০/১৮০০ঘণ্টা

তথ্যবিবরণী                                                                                নম্বর : ২৭৪২

**দ্রুত গতির ইন্টারনেট সংযোগের ফলে সকল ই-সেবা মানুষের দোরগোড়ায় পৌঁছাবে**

**-বিদ্যুৎ প্রতিমন্ত্রী**

ঢাকা, ১০ শ্রাবণ (২৫ জুলাই) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, দ্রুত গতির ইন্টারনেট সংযোগের ফলে বিদ্যমান ও আগত সকল ই-সেবা মানুষের দোরগোড়ায় পৌঁছে যাবে। ইন্টারনেট আজ বিশ্বকে একটি গ্রামে পরিণত করেছে। বাংলাদেশেও গ্রাম পর্যায়ে ইন্টারনেট পৌঁছে দেওয়ার উদ্যোগ প্রশংসনীয়। ইন্টারনেট ব্যবহার করে ব্যাংকিং সেবায় পেমেন্ট সিস্টেম সচল করার উদ্যোগ নেয়া হয়েছে। ফলে সকল অর্থনৈতিক কার্যক্রম ইন্টারনেট কেন্দ্রিক হবে। এর জন্য প্রয়োজন নিরবচ্ছিন্ন বিদ্যুৎ। ৯৭ শতাংশ মানুষ বিদ্যুৎ এখন পাচ্ছে। মুজিববর্ষেই শতভাগ এলাকা বিদ্যুতায়নের আওতায় আসবে ।

প্রতিমন্ত্রী আজ অনলাইনে ভিডিও কনফারেন্সিংয়ের মাধ্যমে কেরাণীগঞ্জের আটটি ইউনিয়নে ব্রডব্যান্ড ইন্টারনেট সংযোগ প্রদানের উদ্বোধনী অনুষ্ঠানে প্রধান অতিথির বক্তব্যে এসব কথা বলেন। অনুষ্ঠানে বিশেষ অতিথি হিসেবে উপস্থিত ছিলেন তথ্য ও যোগাযোগ প্রযুক্তি প্রতিমন্ত্রী জুনায়েদ আহমেদ পলক ও সংসদ সদস্য অ্যাডভোকেট মোহাম্মদ কামরুল ইসলাম।

প্রতিমন্ত্রী বলেন, কেরাণীগঞ্জে হাইটেক পার্ক নির্মাণ অত্র এলাকার মানুষকে আরো ডিজিটালাইজড করে ব্যাপক কর্মসংস্থানের সুযোগ সৃষ্টি করবে। আজ আটটি ইউনিয়নে ব্রডব্যান্ড ইন্টারনেট সংযোগ প্রদান করা হলেও বাকি চারটি ইউনিয়নে দ্রুত সংযোগের অনুরোধ জানিয়ে তিনি বলেন, আগামী জাতীয় সংসদ নির্বাচনের পূর্বেই কেরাণীগঞ্জের সকল প্রতিষ্ঠান ও গ্রাহক পর্যায়ে উচ্চগতির ইন্টারনেট সংযোগ প্রদান করে কেরাণীগঞ্জবাসীদের জন্য অনলাইন সেবা উন্মুক্ত করা হবে।

বিশেষ অতিথির বক্তব্যে তথ্য ও যোগাযোগ প্রযুক্তি প্রতিমন্ত্রী বলেছেন, ইনফো-সরকার (৩য় পর্যায়) প্রকল্পের মাধ্যমে ইউনিয়ন পর্যায় ব্রডব্যান্ড কানেক্টিভিটি প্রান্তিক এলাকায় ইন্টারনেট সেবা পৌঁছে দিচ্ছে। ফলে ইউনিয়ন ডিজিটাল সেন্টার অর্থনৈতিক কার্যক্রমের অন্যতম হাবে পরিণত হচ্ছে। তিনি আরো বলেন, ডিজিটাল বাংলাদেশের প্রযুক্তির কল্যাণে করোনা মহামারীকালীন সময়ে ঝড় ও বন্যাকবলিত মানুষকে সেবা দেয়া সম্ভব হচ্ছে।

আইসিটি প্রতিমন্ত্রী আগামী ২০২৫ সালের মধ্যে আইসিটি খাতে পাঁচ বিলিয়ন মার্কিন ডলার বৈদেশিক মুদ্রা আয় করার লক্ষ্যমাত্রা নির্ধারণ করা হয়েছে উল্লেখ করে বলেন, এ লক্ষ্যমাত্রা অর্জনে নিরবচ্ছিন্ন ইন্টারনেট সেবা নিশ্চিত করা হবে। তিনি তার নির্বাচনি এলাকা নাটোরের সিংড়ায় শতভাগ বিদ্যুতায়ন করার জন্য বিদ্যুৎ প্রতিমন্ত্রীকে ধন্যবাদ জানিয়ে বলেন, বিদ্যুৎ আর ইন্টারনেট আধুনিক সভ্যতার অন্যতম নিয়ামক।

ঢাকা জেলার জেলা প্রশাসক মোঃ শহিদুল ইসলামের সভাপতিত্বে উদ্বোধনী অনুষ্ঠানে অন্যান্যের আইসিটি বিভাগের সিনিয়র সচিব এন এম জিয়াউল আলম, বাংলাদেশ কম্পিউটার কাউন্সিলের নির্বাহী পরিচালক পার্থ প্রতিম দেব ও কেরাণীগঞ্জ উপজেলা চেয়ারম্যান শাহীন আহমেদ অনলাইনে সংযুক্ত ছিলেন।

পরে বিদ্যুৎ প্রতিমন্ত্রী আনুষ্ঠানিকভাবে ব্রডব্যান্ড ইন্টারনেট সংযোগ উদ্বোধন করেন।

#

আসলাম/ফারহানা/সঞ্জীব/শামীম/২০২০/১৭১৬ ঘণ্টা

তথ্যবিবরণী                                                                                 নম্বর : ২৭৪১

**ত্রাণ সহায়তা কার্যক্রম মনিটরিংয়ে ৬ টি কমিটি গঠন করা হয়েছে**

**-ত্রাণ প্রতিমন্ত্রী**

ঢাকা, ১০ শ্রাবণ (২৫ জুলাই) :

দুর্যোগ ব্যবস্থাপনা ও ত্রাণ প্রতিমন্ত্রী ডা: মোঃ এনামুর রহমান বলেছেন, ত্রাণ সহায়তা কার্যক্রম মনিটরিংয়ে ৬টি কমিটি গঠন করা হয়েছে। উপজেলা, ইউনিয়ন-মাঠ পর্যায়ে কমিটিসমূহ ত্রাণ সহায়তাকার্যক্রম মনিটরিং করবে। কমিটি সমূহকে আগামী ২১ দিনের জন্য দায়িত্ব দেয়া হয়েছে। মাঠ পর্যায়ের চাহিদা অনুযায়ী প্রয়োজনে আরো বরাদ্দ দেয়া হবে। তাছাড়া ৩৩৩ নম্বরে ফোন করে যেকোন ব্যক্তি ত্রাণ সহায়তা চাইলে প্রয়োজন অনুযায়ী তাকে ত্রাণ পৌঁছে দেওয়া হবে ।

প্রতিমন্ত্রী আজ তাঁর মন্ত্রণালয়ের সম্মেলন কক্ষ থেকে অনলাইনে সার্বিক বন্যা পরিস্থিতি নিয়ে সাংবাদিকদের ব্রিফিংকালে এসব কথা বলেন। এসময় মন্ত্রণালয়ের সচিব মোঃ মোহসীন উপস্থিত ছিলেন।

প্রতিমন্ত্রী বলেন, বন্যাকবলিত ৩১টি জেলা ঢাকা, গাজীপুর, টাঙ্গাইল, মানিকগঞ্জ, ফরিদপুর, মুন্সিগঞ্জ, রাজবাড়ী, মাদারীপুর, শরীয়তপুর, কিশোরগঞ্জ, ময়মনসিংহ, নেত্রকোনা, জামালপুর, চাঁদপুর, নোয়াখালী, লক্ষ্মীপুর, ব্রাহ্মণবাড়িয়া, রাজশাহী, নওগাঁ, নাটোর, সিরাজগঞ্জ, বগুড়া, রংপুর, কুড়িগ্রাম, নীলফামারী, গাইবান্ধা, লালমনিরহাট, সিলেট, মৌলবীবাজার, হবিগঞ্জ এবং সুনামগঞ্জে এ পর্যন্ত ১২ হাজার ১০ মেট্রিক টন চাল,   
৩ কোটি ৩৬ লাখ ৫০ হাজার নগদ টাকা, ১ লাখ ২১ হাজার শুকনো ও অন্যান্য খাবারের প্যাকেট, গো-খাদ্য ক্রয়ের জন্য ১ কোটি ৪৮ লাখ টাকা, শিশু খাদ্য ক্রয়ের জন্য ৭০ লাখ টাকা, ৩’শ বান্ডিল ঢেউটিন এবং গৃহ-মঞ্জুরি বাবদ ৯ লাখ টাকা বরাদ্দ দেয়া হয়েছে।

বন্যা পূর্বাভাস ও সতর্কীকরণ কেন্দ্রের তথ্য উল্লেখ করে প্রতিমন্ত্রী বলেন, ঢাকা, মুন্সিগঞ্জ, মাদারীপুর, শরীয়তপুর, ফরিদপুর, চাঁদপুর, গাইবান্ধা, রাজবাড়ী, নাটোর, বগুড়া, সিরাজগঞ্জ, টাঙ্গাইল, কুড়িগ্রাম, জামালপুর এবং নওগাঁ জেলায় আগামী দুই দিন বন্যা পরিস্থিতি আরো অবনতি হতে পারে। এরপর পানি কমতে পারে। তারপরও সমুদ্রে যদি জোয়ার থাকে তাহলে মধ্যাঞ্চলের পানি কমতে বিলম্বিত হতে পারে, তা না হলে আগস্টের প্রথম সপ্তাহেই বাংলাদেশের সব এলাকা থেকে পানি নেমে যেতে পারে।

#

সেলিম/গিয়াস/শামীম/২০২০/১৬৩৫ ঘণ্টা

তথ্যবিবরণী                                                                                  নম্বর : ২৭৪০

**একজন বন্যার্ত মানুষও না খেয়ে থাকবে না**

**-তথ্য প্রতিমন্ত্রী**

সরিষাবাড়ী (জামালপুর), ১০ শ্রাবণ (২৫ জুলাই) :

তথ্য প্রতিমন্ত্রী ডা. মুরাদ হাসান বলেছেন, বাংলাদেশের একজন বন্যার্ত মানুষও না খেয়ে থাকবে না। যতদিন বন্যার পানি থাকবে, যতদিন মানুষের কষ্ট থাকবে, ততদিন বাংলাদেশ আওয়ামী লীগ মানুষের পাশে থাকবে। আওয়ামী লীগ মাটি ও মানুষের ভালোবাসায় গড়া একটি রাজনৈতিক সংগঠন। মানুষের মমতা এ দলের শক্তির উৎস।

শনিবার সরিষাবাড়ী উপজেলার বিভিন্ন ইউনিয়নের দুর্গম চরাঞ্চলের বন্যাদুর্গত মানুষের মাঝে ত্রান বিতরণকালে এসব কথা বলেন তিনি।

উপজেলার পিংনা ইউনিয়নের বালিয়ামেন্দা, ডাকাতিয়া মেন্দা, মিরকুটিয়া, নলসন্ধা, আওনা ইউনিয়নের কুলপাল, দৌলতপুর, পোগলদিঘা ইউনিয়নের মালিপাড়া, বিন্নাফৌর, মানিকপটল গ্রামসহ বিভিন্ন স্থানে নৌকাযোগে বাড়ী বাড়ী গিয়ে প্রায় ১২শ পরিবারের মাঝে ত্রাণ বিতরণ করেন প্রতিমন্ত্রী।

এসময় উপস্থিত ছিলেন, উপজেলা নির্বাহী অফিসার শিহাব উদ্দিন আহমদ, উপজেলা আওয়ামী লীগের সভাপতি ছানোয়ার হোসেন বাদশাসহ আওয়ামী লীগ ও অঙ্গ সহোযোগী সংগঠনের নেতা-কর্মীবৃন্দ।

#

তুহিন/গিয়াস/শামীম/২০২০/১৬১৫ ঘণ্টা

তথ্যবিবরণী                                                                                  নম্বর : ২৭৩৯

**নতুন সিভিএফ দূত সায়মা ওয়াজেদকে তথ্যমন্ত্রীর অভিনন্দন**

ঢাকা, ১০ শ্রাবণ (২৫ জুলাই) :

জলবায়ু পরিবর্তনের ঝুঁকিতে থাকা ৪৮টি দেশের জোট ক্লাইমেট ভালনারেবল ফোরামের (সিভিএফ) দূত মনোনীত হওয়ায় সায়মা ওয়াজেদ হোসেন পুতুলকে অভিনন্দন জানিয়েছেন পরিবেশ গবেষক ও তথ্যমন্ত্রী ড. হাছান মাহ্‌মুদ।

শনিবার এক অভিনন্দন বার্তায় সাবেক পরিবেশমন্ত্রী, আওয়ামী লীগের প্রথম ও এক দশকের পরিবেশ বিষয়ক সম্পাদক (২০০২ - ২০১২) ও তথ্যমন্ত্রী ড.  হাছান বলেন, 'অত্যন্ত কম কার্বন নিঃসারক হয়েও বাংলাদেশ বৈশ্বিক জলবায়ু পরিবর্তনের শিকার। কিন্তু গর্বের কথা এই যে, প্রধানমন্ত্রী শেখ হাসিনার নেতৃত্বে বাংলাদেশ এবিষয়ে অধিকার আদায়ের সংগ্রামে বিশ্বে পথিকৃৎ হিসেবে স্বীকৃত।'

'জননেত্রীর পদাঙ্ক অনুসরণ করে তার কন্যা সায়মা ওয়াজেদ সিভিএফ দূত হিসেবে জলবায়ু পরিবর্তন ও বৈশ্বিক উষ্ণতাবৃদ্ধিতে ক্ষতিগ্রস্ত ও ঝুঁকির সম্মুখীন দেশগুলোর পক্ষে এখন বিশ্বের সামনে দাঁড়াবেন এবং আমি আন্তরিকভাবে এ দায়িত্ব পালনে তার সর্বোতসাফল্য কামনা করি', জানান পরিবেশ রসায়নে পিএইচডি হাছান মাহমুদ।

পাশাপাশি সায়মা ওয়াজেদ হোসেন পুতুল বিশ্ব স্বাস্থ্য সংস্থার মানসিক স্বাস্থ্য বিশেষজ্ঞ প্যানেল  সদস্য, দক্ষিণ-পূর্ব এশিয়ায়  সংস্থাটির অটিজম বিষয়ক ‘শুভেচ্ছা দূত’ এবং বাংলাদেশের অটিজম বিষয়ক জাতীয় কমিটির চেয়ারপারসন হিসেবে দায়িত্ব পালনরত।

সায়মা ওয়াজেদ হোসেন পুতুল এর সাথে মালদ্বীপের সাবেক প্রেসিডেন্ট নাশিদ কামাল, ফিলিপাইনের ডেপুটি স্পিকার লরেন লেগ্রেডা ও কঙ্গোর জলবায়ু বিশেষজ্ঞ তোসি মাপ্নু সিভিএফ এর বিষয়ভিত্তিক দূত হিসেবে মনোনীত হয়েছেন। বাংলাদেশ ২০২০-২১ দু'বছরের জন্য এ ফোরামের প্রেসিডেন্টের দায়িত্ব পালন করছে।

#

আকরাম/গিয়াস/শামীম/২০২০/১৬০৫ ঘণ্টা

তথ্যবিবরণী                                                                                  নম্বর : ২৭৩৮

**কাতার এয়ারওয়েজের লন্ডন থেকে ঢাকাগামী কয়েকজন যাত্রীকে বোর্ডিং পাস না-দেয়া প্রসঙ্গে**

লন্ডন, ২৫ জুলাই :

গত বৃহস্পতিবার ২৩ জুলাই কাতার এয়ারওয়েজ লন্ডন থেকে ঢাকাগামী ব্রিটিশ-বাংলাদেশিসহ বিভিন্ন দেশের কয়েকজন যাত্রীকে কোনো কারণে বোর্ডিং পাস দেয়নি বলে কয়েকটি সংবাদ মাধ্যমে আজ যে খবর প্রচারিত হয়েছে তা বাংলাদেশ হাই কমিশন, লন্ডনের দৃষ্টিগোচর হয়েছে। এ বিষয়ে বাংলাদেশ হাই কমিশন, লন্ডনের বক্তব্য নিম্নরূপঃ

বাংলাদেশ হাই কমিশন, লন্ডন গত মার্চ মাস থেকে বাংলাদেশ সরকারের সংশ্লিষ্ট কর্তৃপক্ষের নির্দেশ অনুযায়ী বাংলাদেশগামী বাংলাদেশি ও ব্রিটিশ-বাংলাদেশি দৈত্ব নাগরিক (এনভিআরসহ) যাত্রীদের দেয়া স্বাস্থ্য বিষয়ক একটি ঘোষণাপত্র সত্যায়ন করে দিচ্ছে। এ সত্যায়িত ঘোষণাপত্রটি নিয়ে বাংলাদেশগামী যাত্রীরা বাংলাদেশ বিমান, কাতার এয়ারওয়েজ ও এ্যামিরেটস এয়ারওয়েজসহ বিভিন্ন এয়ারলাইন্সে গত মার্চ ও জুন-জুলাই মাসে বাংলাদেশে গিয়েছেন এবং এ সত্যায়িত ঘোষণাপত্রটি বিভিন্ন এয়ারলাইন্স ও ঢাকা বিমান বন্দরে ইমিগ্রেশন কর্তৃপক্ষের কাছেও গৃহীত হয়েছে।

গত বৃহস্পতিবার কাতার এয়ারওয়েজ হঠাৎ করে কী কারণে ব্রিটিশ-বাংলাদেশিসহ বিভিন্ন দেশের কয়েকজন যাত্রীকে বোর্ডিং পাস দেয়নি, বাংলাদেশ হাই কমিশন, লন্ডন সে বিষয়ে কাতার এয়ারওয়েজের স্থানীয় অফিসের কাছে জানতে চেয়েছে। ইতোমধ্যে অন্যান্য এয়ারলাইন্স কোভিড সংশ্লিষ্ট স্বাস্থ্য সনদের জন্য নতুন কোন নীতিমালা গ্রহণ করেছে কি-না সে বিষয়েও হাই কমিশন তথ্য সংগ্রহ করছে। যথাসময়ে হাইকমিশনের ওয়েবসাইট ও ফেইসবুকের মাধ্যমে সেসব তথ্য সবাইকে জানানো হবে।

এছাড়া, বাংলাদেশ হাই কমিশন, লন্ডন বিমান যাত্রীদের পরামর্শ দিচ্ছে যে, যারা কাতারসহ বিভিন্ন এয়ারলাইন্সে বাংলাদেশে যেতে ইচ্ছুক তারা যেন টিকেট ক্রয়ের সময় নিজ দায়িত্বে সংশ্লিষ্ট এয়ারলাইন্স থেকে যাবতীয় শর্তাবলী যথাযথভাবে জেনে নেন যাতে ভ্রমণের সময় তাদের কোনো অসুবিধায় পড়তে না হয়।

উল্লেখ্য, কিছু সংবাদ মাধ্যম লন্ডন হাই কমিশন ‘‘হেলথ সার্টিফিকেট” ইস্যু করেছে বলে যে খবর প্রচার করেছে, তা সঠিক নয়। হাই কমিশন থেকে কোনো যাত্রীকে এধরনের হেলথ সার্টিফিকেট ইস্যু করা হয়নি। শুধুমাত্র বাংলাদেশগামী যাত্রীদের নিজস্ব স্বাস্থ্য বিষয়ক ঘোষণাপত্র সত্যায়ন করে দেয়া হয়েছে। এ প্রক্রিয়াটি এখনও অব্যাহত রয়েছে এবং এ সত্যায়িত ঘোষণাপত্র নিয়ে যাত্রীরা বাংলাদেশ বিমানসহ বিভিন্ন এয়ারলাইন্সে আগের মতোই ভ্রমণ করছেন।

বাংলাদেশ হাই কমিশন, লন্ডন আরো জানাতে চায়, ব্রিটিশ-বাংলাদেশিসহ বিভিন্ন দেশের কয়েকজন যাত্রীকে কাতার এয়ারওয়েজর বোর্ডিং পাস না-দেয়ার বিষয়টি একটি বিচ্ছিন্ন ঘটনামাত্র। এর সাথে বাংলাদেশ হাই কমিশন, লন্ডন কর্তৃক সত্যায়িত বাংলাদেশি ও ব্রিটিশ-বাংলাদেশি দৈত্ব নাগরিক যাত্রীদের দেয়া স্বাস্থ্য বিষয়ক ঘোষণাপত্রের গ্রহণযোগ্যতার অথবা বাংলাদেশ ও যুক্তরাজ্যের মধ্যে বিমান যোগাযোগ অব্যাহত থাকার সাথে কোনো সম্পর্ক নেই। বাংলাদেশ হাইকমিশন এবিষয়ে বিভ্রান্ত না হওয়ার জন্য সংশ্লিষ্ট সকলকে অনুরোধ জানিয়েছে।

#

গিয়াস/শামীম/২০২০/১১.৪৫ ঘণ্টা

তথ্যবিবরণী                                                                                  নম্বর : ২৭৩৭

**প্রবাসী বাংলাদেশি শ্রমিকদের কল্যাণে বাংলাদেশ দূতাবাস**

**এবং গ্রীসের স্থানীয় প্রশাসনের প্রশংসনীয় উদ্যোগ**

মানোলাদা (গ্রীস), ২৫ জুলাই :

পশ্চিম গ্রীসের মানোলাদা নামক স্থানে উল্লেখযোগ্য সংখ্যক বাংলাদেশী শ্রমিক বসবাস করেন। তারা মূলত গ্রীক কৃষিখামার বিশেষত স্ট্রবেরি এবং তরমুজ খামারে কাজ করেন। এই শ্রমিকদের জীবনযাত্রার মানোন্নয়নে উদ্যোগ নিয়েছে গ্রিসে অবস্থিত বাংলাদেশ দূতাবাস এবং গ্রিসের স্থানীয় সরকার।

গত ২৩ জুলাই ভার্দা শহরে অবস্থিত মিউনিসিপালিটি অফিসে গ্রীসে নিযুক্ত বাংলাদেশের রাষ্ট্রদূত মোঃ জসীম উদ্দিন ও স্থানীয় মেয়র ইয়ানিস লেন্তাসের সাথে এক বৈঠকে মিলিত হন। বৈঠকে তারা বাংলাদেশি শ্রমিকদের স্বার্থ সংশ্লিষ্ট নানা বিষয়ে কথা বলেন।

বাংলাদেশের রাষ্ট্রদূত বলেন, মানোলাদায় বসবাসরত শ্রমিকগণ গ্রীস ও বাংলাদেশের অর্থনীতিতে ভূমিকা রাখছেন। এই করোনাকালীন সংকটের মধ্যেও তারা কঠোর পরিশ্রম করে গ্রীসের কৃষিতে অবদান রাখছেন। শ্রমিকদের অবদানের কথা স্মরণ করে রাষ্ট্রদূত মেয়রকে তাদের আবাসন, স্বাস্থ্যসহ জীবনযাত্রার মানোন্নয়নে উদ্যোগ নেয়ার আহ্বান জানান। যেসব বাংলাদেশি অনিয়মিতভাবে এখানে বসবাস করছেন, তাদেরকে গ্রীক সরকারের বৈধ ডকুমেন্টস প্রদানে সহায়তার জন্যও তিনি মেয়রকে অনুরোধ করেন।

মেয়র ইয়ানিস বলেন, বাংলাদেশি প্রবাসী শ্রমিকদের আবাসনের জন্য মিউনিসিপালিটি থেকে জমি দেয়া, চিত্ত বিনোদনের জন্য বিশেষ পার্ক তৈরি করার কথা বলেন। বাংলাদেশের রাষ্ট্রদূতের অনুরোধের প্রেক্ষিতে বৈধভাবে বসবাসরত বাংলাদেশি শ্রমিকগণ যেন কৃষিজমি লিজ নিতে পারেন, সে বিষয়ে জটিলতা দূর করতেও মেয়র আশ্বস্ত করেন। মানোলাদায় বসবাসকারী প্রবাসী বাংলাদেশিদের জন্য একটি মসজিদ এবং কবরস্থানের ব্যবস্থা করার বিষয়ে ফলপ্রসূ আলোচনা হয়। মেয়র এ বিষয়ে সকল ধরনের সহযোগিতার আশ্বাস প্রদান করেন।

দুই দেশের নাগরিকদের মধ্যে যৌথ ক্রীড়া ও সাংস্কৃতিক অনুষ্ঠান আয়োজন করে স্থানীয় পর্যায়ে যোগাযোগ বৃদ্ধি এবং তাদের মধ্যে বন্ধুত্ব দৃঢ় করার লক্ষ্যে দূতাবাস এবং মিউনিসিপালিটি একযোগে কাজ করতে পারে বলে বৈঠকে আলোচনা হয়। বৈঠকে মেয়র মানোলাদায় বসবাসকারী প্রবাসী শ্রমিক এবং বাংলাদেশি ব্যবসায়ীগণ যেন স্থানীয় আইন মেনে চলেন, সে বিষয়ে বাংলাদেশের রাষ্ট্রদূতের দৃষ্টি আকর্ষণ করেন। রাষ্ট্রদূত এ বিষয়ে প্রবাসীদের সচেতন করতে বিশেষ সচেতনতা কর্মসূচি গ্রহণ করা হবে মর্মে মেয়রকে অবহিত করেন।

বৈঠকে বাংলাদেশের দূতাবাসের কাউন্সেলর (শ্রম) ড. সৈয়দা ফারহানা নুর চৌধুরী এবং কাউন্সেলর সুজন দেবনাথ এবং মেয়র অফিসের ঊর্দ্ধতন কর্মকর্তাগণ উপস্থিত ছিলেন।

#

গিয়াস/শামীম/২০২০/১০.২১ ঘণ্টা